钦定古今图书集成/明伦汇编/氏族典/第271卷 > 王迈
## 钦定古今图书集成/明伦汇编/氏族典/第271卷 > 王迈

按《宋史王迈传》：“迈字贯之，兴化军仙游人。嘉定十年
进士，为潭州观察推官，召试学士院，策以楮币，迈援
据古今，考究本末，又因楮以及时事。真德秀病危，闻
迈所对，善之。帝再相乔行简，或传史嵩之复用，迈上
封事曰：‘天下之相，不与天下共谋之，是必冥冥之中，
有为之地者’。”又言吴知占、陈洵益挠政，迈由疏远，见
帝，空臆无隐，帝为改容。言者劾迈论边事过实。魏了
翁侍经筵，为帝言，惜其去，改通判漳州。禋祀雷雨，迈
应诏言：“天与宁考之怒久矣。”于是台官李大同言迈
交结德秀、了翁，以收虚誉，削一秩，免。淳祐改元，通判
吉州、知邵武军。诏以亢旱求言，迈驿奏七事，而以撤
龙翔宫、立济王后为先。时郑清之再相，以“左司郎官”
召，力辞，卒，赠“司农少卿。”